CELEX: 32021D2292
Language: lv
Date: 2021-04-30 00:00:00
Title: Padomes Lēmums (ES) 2021/2292 (2021. gada 30. aprīlis) par to, lai, gatavojoties Konvencijas par gaisa pārrobežu piesārņojumu lielos attālumos izpildinstitūcijas 41. sesijai, Eiropas Savienības vārdā iesniegtu izpildinstitūcijas lēmuma priekšlikumu par tādu atjauninājumu veikšanas metodiku, kas atspoguļo Savienības dalībvalstu sastāva izmaiņas, un par nostāju, kas Savienības vārdā jāieņem minētajā sesijā

22.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 458/512
               
            
         PADOMES LĒMUMS (ES) 2021/2292
         (2021. gada 30. aprīlis)
         par to, lai, gatavojoties Konvencijas par gaisa pārrobežu piesārņojumu lielos attālumos izpildinstitūcijas 41. sesijai, Eiropas Savienības vārdā iesniegtu izpildinstitūcijas lēmuma priekšlikumu par tādu atjauninājumu veikšanas metodiku, kas atspoguļo Savienības dalībvalstu sastāva izmaiņas, un par nostāju, kas Savienības vārdā jāieņem minētajā sesijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     2019. gada 7. oktobrī stājās spēkā ar Padomes Lēmumu (ES) 2017/1757 (1) apstiprinātais 2012. gada 4. maijā grozītais Konvencijai par gaisa pārrobežu piesārņojumu lielos attālumos pievienotais 1999. gada Protokols par acidifikācijas, eitrofikācijas un piezemes ozona samazināšanu (“grozītais Gēteborgas protokols”).
                  
               
                     (2)
                  
                  
                     Konvencijas par gaisa pārrobežu piesārņojumu lielos attālumos (“Konvencija”) izpildinstitūcijas 36. sesijā Konvencijas Puses aicināja Savienību un tās dalībvalstis ierosināt metodiku, atbilstīgi kurai sākotnējā Gēteborgas protokola, kas pieņemts 1999. gadā, II pielikuma 1. tabulā izklāstīto Savienībai pieļaujamās emisijas maksimumu koriģēt, lai ņemtu vērā Savienības dalībvalstu sastāva izmaiņas.
                  
               
                     (3)
                  
                  
                     Konvencijas izpildinstitūcijas 37. sesijā Savienības un tās dalībvalstu ierosinātais lēmums tika pieņemts ar izpildinstitūcijas Lēmumu 2017/3.
                  
               
                     (4)
                  
                  
                     Grozītā Gēteborgas protokola II pielikuma 2.–6. tabulā izklāstīto Savienības rādītāju atjaunināšanas metodika, kas balstās tikai uz tādu matemātisku aprēķinu, kurā izmantota tikai minētajās tabulās jau izklāstītā informācija, lai tādējādi ņemtu vērā Savienības dalībvalstu sastāva izmaiņas, ir nepieciešama tādēļ, lai šādas izmaiņas varētu pareizi atspoguļot, ņemot vērā pārskatu par to, kā Savienība pilda savas ar grozīto Gēteborgas protokolu uzliktās saistības. Uz minēto neattiecas valstu emisijas maksimuma vai valstu emisijas samazināšanas saistību koriģēšana grozītā Gēteborgas protokola II pielikuma tabulās.
                  
               
                     (5)
                  
                  
                     Kad Konvencijas izpildinstitūcija atjaunināšanas metodiku ir pieņēmusi, Komisijai minēto metodiku īstenojošos atjauninājumus, kas vajadzīgi, lai ņemtu vērā Savienības dalībvalstu sastāva izmaiņas kopš grozītā Gēteborgas protokola pieņemšanas, Savienības vārdā būtu jāiesniedz Apvienoto Nāciju Organizācijas Eiropas Ekonomikas komisijas izpildsekretāram. Turklāt Komisijai būtu jāiesniedz visi atjauninājumi, kas nepieciešami turpmāko Savienības dalībvalstu sastāva izmaiņu gadījumā.
                  
               
                     (6)
                  
                  
                     Ir lietderīgi noteikt nostāju, kas Savienības vārdā jāieņem Konvencijas izpildinstitūcijā, jo izpildinstitūcijas lēmums Savienībai būs saistošs,
                  
               IR PIEŅĒMUSI ŠO LĒMUMU.
         
            1. pants
            
               1.   Konvencijas izpildinstitūcijas 41. sesijā Savienības mērķis ir noteikt metodiku, kas ļautu atjaunināt grozītā Gēteborgas protokola II pielikuma 2.–6. tabulā izklāstītos Savienības emisijas pamatlīmeņus un emisijas samazināšanas saistības, balstoties tikai uz tādu matemātisku aprēķinu, kurā izmantota tikai minētajās tabulās jau izklāstītā informācija, lai tādējādi nodrošinātu, ka minētajās tabulās iekļautās Savienības vērtības var tikt atjauninātas, lai pareizi atspoguļotu dalībvalstu emisijas pamatlīmeņu un emisijas samazināšanas saistību kopējo summu, ņemot vērā Savienības dalībvalstu sastāva izmaiņas.
            
            
               2.   Gatavojoties Konvencijas izpildinstitūcijas 41. sesijai un lai sasniegtu 1. punktā izklāstīto mērķi, Savienība iesniedz priekšlikumu par vajadzīgo metodiku (2).
            
            
               3.   Minēto priekšlikumu Komisija Savienības vārdā dara zināmu konvencijas sekretariātam.
            
         
         
            2. pants
            
               1.   Savienība var atbalstīt citu Konvencijas pušu ierosinātos grozījumus, ja tie palīdz sasniegt 1. pantā izklāstītos Savienības mērķus.
            
            
               2.   Ja citas Konvencijas Puses ierosina izpildinstitūcijas lēmumā kā juridisko pamatu izmantot Gēteborgas protokola 13. panta 2. punktu, Savienība var pieņemt šo priekšlikumu un iesaistīties šajā sakarā notiekošajās sarunās.
            
            
               3.   Ja citas Konvencijas Puses pieprasa atjaunināto Savienības vērtību iesniegšanas procedūras saskaņošanu ar Gēteborgas protokola 13. panta 4. un 5. punktā izklāstīto procedūru, Savienība var ierosināt vienkāršotu procedūru.
            
         
         
            3. pants
            Atkarībā no Konvencijas izpildinstitūcijas 41. sesijas gaitas Savienības pārstāvji, koordinācijas sanāksmēs uz vietas apspriedušies ar dalībvalstīm, var vienoties par 1. un 2. pantā izklāstītās nostājas precizējumu bez jauna Padomes lēmuma.
         
         
            4. pants
            Kad Konvencijas izpildinstitūcija ir pieņēmusi 1. panta 1. punktā minēto atjaunināšanas metodiku, Komisija Savienības vārdā iesniedz vajadzīgos minēto metodiku īstenojošos atjauninājumus.
         
         
            5. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 30. aprīlī
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  Padomes Lēmums (ES) 2017/1757 (2017. gada 17. jūlijs) par to, lai Eiropas Savienības vārdā pieņemtu grozījumu 1979. gada Konvencijas par gaisa pārrobežu piesārņojumu lielos attālumos 1999. gada Protokolā par paskābināšanas, eitrofikācijas un piezemes ozona līmeņa samazināšanu (OV L 248, 27.9.2017., 3. lpp.).
         
            (2)  Skatīt dokumentu ST 7683/21 http://register.consilium.europa.eu.